Aardbewing skud bankbase wakker | Netwerk24
Aardbewing skud bankbase wakker
Berg Agung in Bali. Die vulkaan het sowat 'n jaar gelede weer begin rommel.
'n Heilige ritueel waar die gode in Bali gevra is om die wêreld se finansiële base te beskerm, blyk dalk 'n groter uitwerking op die gode te gehad het as verwag.
Ministers van finansies en presidente van reserwebanke van 189 lande wat die Internasionale Monetêre Fonds (IMF) se jaarlikse vergadering van Wêreldbanke op dié eiland bywoon, is Donderdagoggend vroeg behoorlik wakker geskud – deur 'n aardbewing wat 6.4 gemeet het.
Behalwe dat dit waarskynlik die meerderheid van die sowat 34 000 mense wat die beraad en ander vergaderings bywoon, wakker gemaak het, was daar geen beduidende skade nie.
Die skudding het egter groter skade op die nabygeleë eiland Java veroorsaak. Volgens die nasionale rampbeheeragentskap is ten minste drie mense daar dood en huise is beskadig.
Bali se Berg Agung-vulkaan het sowat 'n jaar gelede weer begin rommel.
'n Spesiale ritueel is in Augustus aan die voet van die berg gehou om die gode te vra dat die beraad veilig sal plaasvind.
In Julie en Augustus is meer as 500 mense dood in 'n reeks aardbewings op die eiland Lombok – die eiland reg langs Bali.